Innocentius episcopus, servus servorum Dei, venerabili fratri episcopo Eduensi salutem et apostolicam benedictionem. Cum, sicut accepimus, abbates, priores et monachi ordinis sancti Benedicti tue civitatis et diocesis statuta pro reformatione ipsius ordinis a felicis recordationis Gregorio papa, predecessore nostro, edita, que tibi sub bulla nostra non retinenda sed transcribenda, ut exinde certior habearis, transmittimus, non observent, fraternitati tue per apostolica scripta in virtute obedientie firmiter precipiendo mandamus quatinus, inquisita super hiis diligentius veritate, statuta ipsa facias ab universis personis ejusdem ordinis predictarum civitatis et diocesis, tam exemptis quam non exemptis, exacta diligentia observari, non obstante si eis vel earum collegiis quod excommunicari, suspendi vel interdici non valeant a sede apostolica sit indultum et universis indulgentiis, privilegiis seu litteris apostolicis obtentis et obtinendis et quibuslibet aliis per que id impediri vel differri valeat, et de quibus specialem oporteat in presentibus fieri mentionem. Inquirere quoque te volumus diligenter si que dictarum personarum eadem statuta hactenus non servarunt, et si quas ipsarum eadem inveneris preterisse, nobis tuis studeas litteris fideliter intimare, contradictores per censuram ecclesiasticam, appellatione postposita, compescendo. Datum Perusii, X kalendas januarii, pontificatus nostri anno nono.